b'\n_START_ARTICLE_\nIn\xc5\xa1titut za raziskovanje krasa\n_START_PARAGRAPH_\nIn\xc5\xa1titut za raziskovanje krasa ZRC SAZU (IZRK) je znanstvena ustanova za celostno (multidisciplinarno) preu\xc4\x8devanje krasa.\n_START_SECTION_\nZgodovina\n_START_PARAGRAPH_\nV Postojni je med letoma 1929-1943 na podro\xc4\x8dju krasoslovja deloval Italijanski speleolo\xc5\xa1ki in\xc5\xa1titut (Istituto Speleologico Italiano). In\xc5\xa1titut za raziskovanje krasa je bil s strani Slovenske akademije znanosti in umetnosti (SAZU) ustanovljen leta 1947._NEWLINE_Od leta 1981 je in\xc5\xa1titut vklju\xc4\x8den v Znanstvenoraziskovalni center Slovenske akademije znanosti in umetnosti (ZRC SAZU).\n_START_SECTION_\nStrokovna knji\xc5\xbenica\n_START_PARAGRAPH_\nIn\xc5\xa1titutska knji\xc5\xbenica je specializirana za podro\xc4\x8dje krasoslovja   in hrani ter strokovno dokumentira gradivo regionalnega, nacionalnega in svetovnega pomena. Knji\xc5\xbeni\xc4\x8dni fond obsega pribli\xc5\xbeno 38.000 enot.\n_START_SECTION_\nStrokovno izobra\xc5\xbeevanje\n_START_PARAGRAPH_\nNa Univerzi v Novi Gorici se izvaja mednarodni program doktorskega \xc5\xa1tudija krasoslovja.\n_START_SECTION_\nStrokovne publikacije\n_START_PARAGRAPH_\nIn\xc5\xa1titut izdaja mednarodno uveljavljeno revijo \xc2\xbbActa Carsologica\xc2\xab\xc2\xa0 ki je posve\xc4\x8dena objavam raziskav na kra\xc5\xa1kem povr\xc5\xa1ju in podzemlju._NEWLINE_In\xc5\xa1titut je decembra 2016 za publikacijo \xc2\xbbActa Carsologica\xc2\xab\xc2\xa0prejel Red za zasluge, zaradi izjemnega prispevka k razvoju slovenskega in svetovnega krasoslovja ter uveljavljanju slovenske znanosti v svetu.\n_START_SECTION_\nStrokovna sre\xc4\x8danja, kongresi, izobra\xc5\xbeevanja\n_START_PARAGRAPH_\nOd leta 1993 in\xc5\xa1titut vsako leto organizira mednarodno sre\xc4\x8danje krasoslovcev, t.i. \xc2\xbbMednarodno krasoslovno \xc5\xa1olo Klasi\xc4\x8dni Kras\xc2\xab.'